CELEX: 32015D0316
Language: lv
Date: 2015-02-26 00:00:00
Title: Komisijas Īstenošanas lēmums (ES) 2015/316 ( 2015. gada 26. februāris ), ar ko izbeidz antidempinga procedūru attiecībā uz konkrētu Turcijas izcelsmes varavīksnes foreļu importu

27.2.2015   
            
            
               LV
            
            
               Eiropas Savienības Oficiālais Vēstnesis
            
            
               L 56/73
            
         KOMISIJAS ĪSTENOŠANAS LĒMUMS (ES) 2015/316
   (2015. gada 26. februāris),
   ar ko izbeidz antidempinga procedūru attiecībā uz konkrētu Turcijas izcelsmes varavīksnes foreļu importu
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes Regulu (EK) Nr. 1225/2009 (2009. gada 30. novembris) par aizsardzību pret importu par dempinga cenām no valstīm, kas nav Eiropas Kopienas dalībvalstis (1) (“pamatregula”), un jo īpaši tās 9. panta 2. punktu,
   tā kā:
   1.   PROCEDŪRA
   
   
               (1)
            
            
               Pamatojoties uz pamatregulas 5. pantu, Eiropas Komisija (“Komisija”) 2014. gada 15. februārī paziņoja par antidempinga izmeklēšanas sākšanu attiecībā uz konkrētu Turcijas (“attiecīgā valsts”) izcelsmes varavīksnes foreļu importu Savienībā. Komisija publicēja paziņojumu par procedūras sākšanu Eiropas Savienības Oficiālajā Vēstnesī
                   (2) (“paziņojums par procedūras sākšanu”). Lai precizētu ražojuma klāstu, 2014. gada 4. septembrīOficiālajā Vēstnesī tika publicēts Labojums paziņojumā par procedūras sākšanu (3).
            
         
               (2)
            
            
               Komisija sāka izmeklēšanu pēc tam, kad sūdzību 2014. gada 3. janvārī iesniedza Dānijas Akvakultūras apvienība (“sūdzības iesniedzējs”) to ražotāju vārdā, kuri ražo vairāk nekā 25 % no Savienības konkrēto varavīksnes foreļu kopējā ražošanas apjoma. Sūdzībā bija ietverti prima facie pierādījumi par konkrētu varavīksnes foreļu dempingu un tā radītu būtisku kaitējumu, un Komisija tos atzina par pietiekamiem, lai pamatotu izmeklēšanas sākšanu.
            
         
               (3)
            
            
               Komisija paziņojumā par procedūras sākšanu aicināja ieinteresētās personas pieteikties, lai piedalītos izmeklēšanā. Turklāt Komisija konkrēti informēja sūdzības iesniedzējus, citus zināmos Savienības ražotājus, lietotājus un importētājus, ražotājus eksportētājus Turcijā un Turcijas iestādes, kā arī zināmās iesaistītās apvienības par izmeklēšanas sākšanu un aicināja tos piedalīties.
            
         
               (4)
            
            
               Visām ieinteresētajām personām tika dota iespēja sniegt piezīmes par izmeklēšanas sākšanu un pieprasīt uzklausīšanu Komisijā un/vai pie tirdzniecības procedūru uzklausīšanas amatpersonas. Pagaidu maksājumi netika noteikti.
            
         2.   SŪDZĪBAS ATSAUKŠANA UN PROCEDŪRAS IZBEIGŠANA
   
   
               (5)
            
            
               Sūdzības iesniedzējs ar 2014. gada 19. novembra vēstuli Komisijai atsauca sūdzību.
            
         
               (6)
            
            
               Saskaņā ar pamatregulas 9. panta 1. punktu procedūru var izbeigt, ja sūdzība ir atsaukta, ja vien šāda izbeigšana nav pretrunā Savienības interesēm.
            
         
               (7)
            
            
               Izmeklēšanā netika atklāti apsvērumi, kas liecinātu, ka izbeigšana nav Savienības interesēs. Tādēļ Komisija uzskatīja, ka pašreizējā procedūra būtu jāizbeidz. Ieinteresētās personas tika attiecīgi informētas, un tām tika dota iespēja sniegt piezīmes. Tomēr piezīmes netika saņemtas.
            
         
               (8)
            
            
               Tāpēc Komisija secina, ka antidempinga procedūra attiecībā uz atsevišķu Turcijas izcelsmes varavīksnes foreļu importu Savienībā būtu jāizbeidz.
            
         
               (9)
            
            
               Šis lēmums ir saskaņā ar komitejas atzinumu, kas izveidota atbilstīgi pamatregulas 15. panta 1. punktam,
            
         IR PIEŅĒMUSI ŠO LĒMUMU.
   1. pants
   Ar šo tiek izbeigta antidempinga procedūra attiecībā uz tādu varavīksnes foreļu (Oncorhynchus mykiss) importu Savienībā, kuras ir:
   
               —
            
            
               dzīvas, kas katra sver 1,2 kg vai mazāk, vai
            
         
               —
            
            
               svaigas, atdzesētas, saldētas un/vai kūpinātas:
               
                           —
                        
                        
                           veselas (ar galvu), ar vai bez žaunām, ķidātas vai neķidātas, kas katra sver 1,2 kg vai mazāk, vai
                        
                     
                           —
                        
                        
                           bez galvas, ar vai bez žaunām, ķidātas vai neķidātas, kas katra sver 1 kg vai mazāk, vai
                        
                     
                           —
                        
                        
                           to filejas, kas katra sver 400 g vai mazāk,
                        
                     
         kuras patlaban klasificē ar KN kodiem ex 0301 91 90, ex0302 11 80, ex0303 14 90, ex0304 42 90, ex0304 82 90 un ex0305 43 00 un kuru izcelsme ir Turcijā.
   2. pants
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
   
      Briselē, 2015. gada 26. februārī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 343, 22.12.2009., 51. lpp.
   
   
      (2)  Paziņojums par antidempinga procedūras sākšanu attiecībā uz konkrētu Turcijas izcelsmes varavīksnes foreļu importu (OV C 44, 15.2.2014., 18. lpp.).
   
      (3)  Labojums paziņojumā par antidempinga procedūras sākšanu attiecībā uz konkrētu Turcijas izcelsmes varavīksnes foreļu importu (OV C 297, 4.9.2014., 24. lpp.).